49 sarnaqäwi: Intiw sayt’i
JOSUÉ tatar uñtma. Akham saskiwa: ‘¡Inti, jan unxtamti!’ sasa. Ukat Intix sayt’iwa. Mä urpachaw intix sayt’äna. ¡Jehová Diosaw uk sayt’ayäna! Kunatsa Josué tatax intin sayt’añap munpachän uk yatxatañäni.
Kunapachatï Canaán uraqin phisqa apnaqirinakaxa Gabaón marka contra sartapkän ukhaxa, gabaonitanakax Josué tatar yatiyiriw mä jaqi khitapxäna akham sasa: ‘¡Jank’ak jutapxma! ¡Qhispiyapxita! Qullunak tuqinkiri markanakaw jiwarayapxitani’ sasa.
Ukat jank’akiw Josué tatampi soldadonakapampixa sarapxäna. Paqaraw sarapxäna. Ukat Gabaonar puripxäna ukhaxa uka phisqa apnaqirinakan soldadonakapax sustjataw chhuktxapxäna. Ukat Jehová Diosax jach’a qalanakjam chhijchhintayäna, waljanirupuniw chhijchhix jiwarayäna, ukat mä qhawqhanirukiw Josué tatan soldadonakapax jiwarayapxäna.
Intix jalantirjamäxatapwa Josué tatax amuyäna. Ch’amakthapin ukhaxa uka phisqa apnaqirinakan soldadonakapax qhispipxaspaw sänwa. Ukatwa Josué tatax Jehová Diosar mayisïna, ukat akham sänwa: ‘¡Inti, jan unxtamti!’ sasa. Ukat Intix qhanaskakïnwa, ukhamatwa nuwasiñ tukuyapxäna.
Canaán uraqinkiri walja apnaqirinakaw Diosan markapar uñisipxäna. Josué tatampi soldadonakapampixa suxta maranwa 31 apnaqirinakar jiwarayapxäna. Uka qhipatwa Josué tatax jan uraqin familianakaru uraq jalanuqäna.
Walja maranak pasatatxa, 110 maraniw Josué tatax jiwxäna. Ukampis jakaskäna ukat mitanakapas jakasipkäna ukhaxa jaqinakax Jehová Diosaruw sum ist’apxäna. Ukat jiwxapxäna ukhaxa, jaqinakax jan walinak lurxapxäna ukatwa jan walinakan uñjasipxäna. Ukhakiw Diosan yanapt’ap munapxäna.
Josué 10:6-15; 12:7-24; 14:1-5; Jueces 2:8-13.
Jiskt’äwinaka
- ¿Kamsaskisa Josué tataxa, ukat kunatsa?
- ¿Kunjamsa Jehová Diosax Josué tatampir soldadonakapampir yanapt’äna?
- ¿Qhawqha uñisiri apnaqirinakarusa Josué tataxa tukjäna, ukat qhawqha maransa?
- ¿Kunatsa Josué tataxa uraq jalanuqänxa?
- ¿Qhawqha maranisa Josué tataxa jiwxänxa, uka qhipat jaqinakax kunarus purt’asipxäna?
Yaqha jiskt’äwinakampi
- Liyt’añamawa Josué 10:6-15.
Jehová Diosaxa Intsa Phaxssa sayt’ayataynawa, ¿ukax kunjamsa ch’amachistu? (Jos. 10:8, 10, 12, 13; Sal. 18:3; Pro. 18:10.)
- Liyt’añamawa Josué 12:7-24.
Chiqpachansa, ¿khitisa Canaanankir 31 apnaqirinakaruxa tukjänxa, ukat kunatsa uk yatiñax jiwasanakatak wakisirixa? (Jos. 12:7; 24:11-13; Deu. 31:8; Luc. 21:9, 25-28.)
- Liyt’añamawa Josué 14:1-5.
¿Kunjamsa israelitanakax uraq familia familiar jalanuqasipxänxa, ukat ukax kunsa Kusipachat yatichistu? (Jos. 14:2; Isa. 65:21; Eze. 47:21-23; 1 Cor. 14:33.)
- Liyt’añamawa Jueces 2:8-13.
Kunjamtï Josué tataxa israelitanakaru jan walinakat jark’aqkänxa, ¿ jichha tiempon khitinakasa k’ari yatichirinakat jark’aqaraki? (Jue. 2:8, 10, 11; Mat. 24:45-47; 2 Tes. 2:3-6; Tito 1:7-9; Apo. 1:1; 2:1, 2.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn